title: Az Európai Parlament és a Tanács 2007/45/EK irányelve ( 2007. szeptember 5. ) az előrecsomagolt termékek névleges mennyiségére vonatkozó szabályok megállapításáról, a 75/106/EGK és a 80/232/EGK tanácsi irányelv hatályon kívül helyezéséről, valamint a 76/211/EGK tanácsi irányelv módosításáról

text:
               21.9.2007

               HU

               Az Európai Unió Hivatalos Lapja

               L 247/17

      AZ EURÓPAI PARLAMENT ÉS A TANÁCS 2007/45/EK IRÁNYELVE

   (2007. szeptember 5.)
   az előrecsomagolt termékek névleges mennyiségére vonatkozó szabályok megállapításáról, a 75/106/EGK és a 80/232/EGK tanácsi irányelv hatályon kívül helyezéséről, valamint a 76/211/EGK tanácsi irányelv módosításáról
   AZ EURÓPAI PARLAMENT ÉS AZ EURÓPAI UNIÓ TANÁCSA,
   tekintettel az Európai Közösséget létrehozó szerződésre és különösen annak 95. cikkére,
   tekintettel a Bizottság javaslatára,
   tekintettel az Európai Gazdasági és Szociális Bizottság véleményére (1),
   a Szerződés 251. cikkében megállapított eljárásnak megfelelően (2),
   mivel:

               (1)

               Az egyes előrecsomagolt folyadékok térfogat szerinti kiszerelésére vonatkozó tagállami jogszabályok közelítéséről szóló, 1974. december 19-i 75/106/EGK tanácsi irányelv (3) és az egyes előrecsomagolt termékek névleges töltőtömegének és névleges térfogatának megengedett kiszerelési értéksorairól szóló tagállami jogszabályok közelítéséről szóló, 1980. január 15-i 80/232/EGK tanácsi irányelv (4) meghatározza több előrecsomagolt folyékony és nem folyékony termék névleges mennyiségét, azzal a céllal, hogy biztosítsák az irányelvek előírásainak megfelelő termékek szabad mozgását. A legtöbb terméket illetően a közösségi névleges mennyiségek mellett nemzeti névleges mennyiségek is megengedettek. Néhány terméket illetően azonban a közösségi névleges mennyiségek kizárják a nemzeti szinten meghatározott névleges mennyiségeket.

               (2)

               A fogyasztói preferenciák változása, valamint az előrecsomagolás és a kiskereskedelem közösségi és nemzeti szintű innovációja szükségessé tette annak felmérését, hogy a jelenlegi jogszabályok továbbra is megfelelőek-e.

               (3)

               A Bíróság a C-3/99 sz. Cidrerie Ruwet ügyben 2000. október 12-én hozott ítéletében (5) úgy határozott, hogy a közösségi értéksorokban nem szereplő névleges mennyiségű, más tagállamban jogszerűen gyártott és forgalmazott előrecsomagolt áruk forgalmazását a tagállamok csak abban az esetben tilthatják meg, ha a tiltás feltétlen érvényesülést kívánó fogyasztóvédelmi előírás betartását szolgálja, a belföldi és az importált termékekre megkülönböztetés nélkül egyformán alkalmazandó, a kérdéses előírás betartásához szükséges és az elérni kívánt céllal arányos, valamint a cél a közösségen belüli kereskedelmet kevésbé korlátozó intézkedések által nem érhető el.

               (4)

               A fogyasztóvédelmet több, a 75/106/EGK és a 80/232/EGK irányelv hatálybalépését követően elfogadott irányelv segíti elő, így különösen a fogyasztók számára kínált termékek árának feltüntetésével kapcsolatos fogyasztóvédelemről szóló, 1998. február 16-i 98/6/EK európai parlamenti és tanácsi irányelv (6) is. Azon tagállamoknak, amelyek ezt eddig még nem tették meg, meg kell fontolniuk a 98/6/EK irányelv önkéntes átültetését a kiskereskedelmi vállalkozások vonatkozásában is.

               (5)

               A minden érdekelt féllel folytatott konzultációt is magában foglaló hatásvizsgálat kimutatta, hogy a szabad névleges mennyiségek számos ágazatban növelik a termelők azon szabadságát, hogy a fogyasztói ízlésnek megfelelő árukat kínáljanak, a minőség és az ár vonatkozásában pedig erősítik a belső piaci versenyt. Más ágazatokban ugyanakkor célszerűbb, hogy a fogyasztók és a vállalkozások érdekében egyelőre továbbra is a kötelező névleges mennyiségek maradjanak érvényben.

               (6)

               Ezen irányelv végrehajtásának együtt kell járnia több tájékoztatással a vásárlók és az ipar számára az egységár értelmezhetőségének elősegítése érdekében.

               (7)

               Következésképpen a névleges mennyiségek általában nem képezhetik közösségi vagy nemzeti szabályozás tárgyát, és lehetővé kell tenni, hogy az előrecsomagolt áruk bármilyen névleges mennyiségben forgalomba kerülhessenek.

               (8)

               Egyes ágazatokban azonban ez a dereguláció aránytalanul súlyos többletköltségeket eredményezhet, különösen a kis- és középvállalkozások számára. Ezen ágazatok vonatkozásában ezért a meglévő közösségi jogszabályokat a tapasztalatok tükrében ki kell igazítani, különösen annak érdekében, hogy a közösségi névleges mennyiségeket legalább a fogyasztók számára legnagyobb mennyiségben értékesített termékek vonatkozásában megállapítsák.

               (9)

               Mivel a kötelező névleges mennyiségek fenntartása az egyedi jellemzőket mutató bor- és szeszesital-ágazat kivételével eltérésnek tekintendő, ezeket a tapasztalat fényében és a fogyasztók, valamint a termelők szükségleteinek kielégítése céljából rendszeres időközönként felül kell vizsgálni. Azon ágazatok esetében, amelyekben a kötelező névleges mennyiségek fenntarthatók, ha a Bizottság piaci zavart vagy a fogyasztói magatartás bizonytalanná válását állapítja meg – különösen a legkiszolgáltatottabb fogyasztók esetében – megfontolhatja, hogy megengedi-e a tagállamok számára, hogy az átmeneti időszakokat és különösen a leginkább fogyasztott termékek kötelező kiszereléseit fenntartsák.

               (10)

               Azon tagállamokban, ahol az előrecsomagolt kenyér a szokásos fogyasztás jelentős hányadát teszi ki, szoros összefüggés van a csomag mérete és súlya között. Ez az irányelv az egyéb előrecsomagolt termékekhez hasonlóan az előrecsomagolt kenyérhez hagyományosan használt csomagok méretét sem érinti, azok továbbra is használhatók.

               (11)

               Az átláthatóság növelése érdekében az előrecsomagolt termékek minden névleges mennyiségét egyetlen jogszabályban kell meghatározni, és következésképpen a 75/106/EGK és a 80/232/EGK irányelvet hatályon kívül kell helyezni.

               (12)

               A fogyasztók, különösen a kiszolgáltatott fogyasztók, így a fogyatékkal élők vagy az idős emberek védelmének javítása céljából megfelelő figyelmet kell fordítani arra, hogy a fogyasztási cikkeken található címkén feltüntetett tömeg- és térfogatjelölések a szokásos kiszerelésű, előrecsomagolt termékeken olvashatóbbak és láthatóbbak legyenek.

               (13)

               Egyes folyékony termékek vonatkozásában a 75/106/EGK irányelv az egyes előrecsomagolt áruk tömeg vagy térfogat alapján történő kiszerelésére vonatkozó tagállami jogszabályok közelítéséről szóló, 1976. január 20-i 76/211/EGK tanácsi irányelvben (7) szereplőkkel azonos metrológiai előírásokat határoz meg. Ezért a 76/211/EGK irányelvet módosítani kell, hogy annak hatálya kiterjedjen a jelenleg a 75/106/EGK irányelvvel szabályozott termékekre.

               (14)

               A jogalkotás minőségének javításáról szóló intézményközi megállapodás (8) 34. pontjával összhangban a tagállamokat ösztönzik arra, hogy – a maguk számára, illetve a Közösség érdekében – készítsenek táblázatokat, amelyekben a lehető legpontosabban bemutatják az irányelv és az azt átültető intézkedések közötti megfelelést, és hogy e táblázatokat tegyék közzé.

               (15)

               Mivel ezen irányelv céljait a tagállamok nem tudják kielégítően megvalósítani, és ezért a közösségi értéksorok hatályon kívül helyezése és szükség esetén egységes közösségi névleges mennyiségek létrehozása miatt azok közösségi szinten jobban megvalósíthatók, a Közösség intézkedéseket hozhat a Szerződés 5. cikkében foglalt szubszidiaritás elvének megfelelően. Az e cikkben foglalt arányosság elvének megfelelően ez az irányelv nem lépi túl az e célok eléréséhez szükséges mértéket,

         ELFOGADTA EZT AZ IRÁNYELVET:
   I. FEJEZET
   ÁLTALÁNOS RENDELKEZÉSEK
   1. cikk
   Tárgy és hatály
   (1)   Ez az irányelv szabályokat állapít meg az előrecsomagolt termékekre vonatkozó névleges mennyiségekre vonatkozóan. Ezt az irányelvet a 76/211/EGK irányelv 2. cikkében meghatározott előrecsomagolt termékekre és az előrecsomagolásra kell alkalmazni.
   (2)   Ez az irányelv nem alkalmazandó azokra a mellékletben felsorolt termékekre, amelyeket az Európai Unió területén kívüli fogyasztásra, vámmentes üzletekben értékesítenek.
   2. cikk
   Az áruk szabad mozgása
   (1)   A 3. és 4. cikkben foglaltak kivételével, a tagállamok a csomagolás névleges mennyiségére hivatkozva nem tagadhatják meg, nem tilthatják meg vagy nem korlátozhatják az előrecsomagolt termékek forgalomba hozatalát.
   (2)   Figyelembe véve a Szerződésben meghatározott elveket és különösen az áruk szabad mozgását, azon tagállamok, amelyek jelenleg kötelező névleges mennyiségeket írnak elő a tejre, vajra, száraztésztára és kávéra vonatkozóan, 2012. október 11-ig folytathatják ezt a gyakorlatot.
   Azon tagállamok, amelyek jelenleg kötelező névleges mennyiségeket írnak elő a fehér cukorra vonatkozóan, 2013. október 11-ig folytathatják ezt a gyakorlatot.
   II. FEJEZET
   EGYEDI RENDELKEZÉSEK
   3. cikk
   Egyes termékek forgalomba hozatala és szabad mozgása
   A tagállamok biztosítják, hogy a melléklet 2. pontjában felsorolt és a melléklet 1. pontjában felsorolt értéktartományokban előre csomagolva kiszerelt termékeket csak akkor hozzák forgalomba, ha azokat a melléklet 1. pontjában felsorolt névleges mennyiségekben csomagolták előre.
   4. cikk
   Aeroszoladagolók
   (1)   Az aeroszolkészülékeken fel kell tüntetni a tartály teljes névleges űrtartalmát. Az erre vonatkozó adatot úgy kell megadni, hogy az ne legyen összekeverhető a tartalom névleges térfogatával.
   (2)   Az aeroszoladagolókra vonatkozó tagállami jogszabályok közelítéséről szóló, 1975. május 20-i 75/324/EGK tanácsi irányelv (9) 8. cikke (1) bekezdésének e) pontjától eltérve az aeroszoladagolókban értékesített termékeken nem kell feltüntetni a tartalmuk névleges tömegét.
   5. cikk
   Egyedi csomagokból összeállított gyűjtőcsomagok és előrecsomagolt termékek, amelyeket nem kívánnak egyedileg értékesíteni
   (1)   A 3. cikk alkalmazásában, amennyiben kettő vagy több egyedileg előrecsomagolt termékből gyűjtőcsomagot állítanak össze, a melléklet 1. pontjában felsorolt névleges mennyiségek valamennyi egyedi előrecsomagolt termékre vonatkoznak.
   (2)   Amennyiben az előrecsomagolt termék kettő vagy több olyan egyedi csomagból áll, amelyet nem kívánnak egyedileg értékesíteni, az előrecsomagolt termékre a melléklet 1. pontjában felsorolt névleges mennyiségek vonatkoznak.
   III. FEJEZET
   HATÁLYON KÍVÜL HELYEZÉS, MÓDOSÍTÁS ÉS ZÁRÓ RENDELKEZÉSEK
   6. cikk
   Hatályon kívül helyezés
   A 75/106/EGK és 80/232/EGK irányelvet hatályon kívül kell helyezni.
   7. cikk
   A 76/211/EGK irányelv módosítása
   A 76/211/EGK irányelv 1. cikkében „az egyes előre csomagolt folyadékok térfogat szerinti kiszerelésére vonatkozó tagállami jogszabályok közelítéséről szóló, 1974. december 19-i 75/106/EGK tanácsi irányelvben említett termékek kivételével” szövegrészt el kell hagyni.
   8. cikk
   Átültetés
   (1)   A tagállamok 2008. október 11-ig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. Erről haladéktalanul tájékoztatják a Bizottságot.
   Ezeket a rendelkezéseket 2009. április 11-től alkalmazzák.
   Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
   (2)   A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.
   9. cikk
   Jelentéstétel, értesítés az eltérésekről, nyomon követés
   (1)   A Bizottság 2015. október 11-ig és azt követően tízévente jelentést nyújt be ezen irányelv alkalmazásáról és hatásairól az Európai Parlamenthez, a Tanácshoz, valamint az Európai Gazdasági és Szociális Bizottsághoz. Amennyiben szükséges, azon jelentésekhez csatolni kell az ezen irányelv felülvizsgálatára vonatkozó javaslatokat.
   (2)   A 2. cikk (2) bekezdésében említett tagállamok 2009. április 11-ig értesítik a Bizottságot az említett bekezdés szerinti eltéréssel érintett ágazatokról, valamint az eltérés időtartamáról, az alkalmazott kötelező névleges mennyiségek értéksorairól és az érintett értéktartományokról.
   (3)   A Bizottság saját megállapításai és a tagállamok által benyújtott jelentések alapján nyomon követi a 2. cikk (2) bekezdésének alkalmazását. A Bizottság különösen az ezen irányelv átültetését követői piaci fejleményeket követi figyelemmel, és ezen megfigyelések eredményeinek fényében fontolóra veszi további intézkedések alkalmazását az irányelvvel kapcsolatosan a 2. cikk (2) bekezdésében említett áruk kötelező névleges mennyiségeinek fenntartásával.
   10. cikk
   Hatálybalépés
   Ez az irányelv az Európai Unió Hivatalos Lapjában való kihirdetését követő huszadik napon lép hatályba.
   A 2., 6. és 7. cikket 2009. április 11-től kell alkalmazni.
   11. cikk
   Címzettek
   Ennek az irányelvnek a tagállamok a címzettjei.

      Kelt Strasbourgban, 2007. szeptember 5-én.

            az Európai Parlament részéről

            az elnök

         H.-G. PÖTTERING

            a Tanács részéről

            az elnök

         M. LOBO ANTUNES

      (1)  HL C 255., 2005.10.14., 36. o.

      (2)  Az Európai Parlament 2006. február 2-i véleménye (HL C 288. E, 2006.11.25., 52. o.), a Tanács 2006. december 4-i közös álláspontja (HL C 311. E, 2006.12.19., 21. o.), az Európai Parlament 2007. május 10-i álláspontja (a Hivatalos Lapban még nem tették közzé) és a Tanács 2007. július 16-i határozata.

      (3)  HL L 42., 1975.2.15., 1. o. A legutóbb a 2003-as csatlakozási okmánnyal módosított irányelv.

      (4)  HL L 51., 1980.2.25., 1. o. A legutóbb a 87/356/EGK irányelvvel (HL L 192., 1987.7.11., 48. o.) módosított irányelv.

      (5)  EBHT [2000] I-8749. o.

      (6)  HL L 80., 1998.3.18., 27. o.

      (7)  HL L 46., 1976.2.21., 1. o. A 78/891/EGK bizottsági irányelvvel (HL L 311., 1978.11.4., 21. o.) módosított irányelv.

      (8)  HL C 321., 2003.12.31., 1. o.

      (9)  HL L 147., 1975.6.9., 40. o. A legutóbb a 807/2003/EK rendelettel (HL L 122., 2003.5.16., 36. o.) módosított irányelv.

      MELLÉKLET
      ELŐRECSOMAGOLT TERMÉKEK TARTALMÁNAK NÉVLEGES MENNYISÉGEINEK ÉRTÉKSORA
      1.   Térfogat szerint értékesített termékek (mennyiség ml-ben)

                  Csendes borok

                  100 ml és 1 500 ml között csak a következő nyolc névleges mennyiség:
                  ml: 100 – 187 – 250 – 375 – 500 – 750 – 1 000 – 1 500

                  Sárga borok

                  100 ml és 1 500 ml között csak a következő névleges mennyiség:
                  ml: 620

                  Habzóborok

                  125 ml és 1 500 ml között csak a következő öt névleges mennyiség:
                  ml: 125 – 200 – 375 – 750 – 1 500

                  Likőrborok

                  100 ml és 1 500 ml között csak a következő hét névleges mennyiség:
                  ml: 100 – 200 – 375 – 500 – 750 – 1 000 – 1 500

                  Ízesített borok

                  100 ml és 1 500 ml között csak a következő hét névleges mennyiség:
                  ml: 100 – 200 – 375 – 500 – 750 – 1 000 – 1 500

                  Szeszes italok

                  100 ml és 2 000 ml között csak a következő kilenc névleges mennyiség:
                  ml: 100 – 200 – 350 – 500 – 700 – 1 000 – 1 500 – 1 750 – 2 000

            2.   Termékmeghatározások

                  Csendes borok

                  A borpiac közös szervezéséről szóló, 1999. május 17-i 1493/1999/EK tanácsi rendelet (1) 1. cikke (2) bekezdésének b) pontjában meghatározott borok (közös vámtarifaszám (KN-kód: ex 2204)

                  Sárga borok

                  Az 1493/1999/EK rendelet 1. cikke (2) bekezdésének b) pontjában meghatározott borok (KN-kód: ex 2204) eredetmegjelöléssel: az 1493/1999/EK tanácsi rendelet alkalmazására vonatkozó egyes szabályok megállapításáról szóló, 2002. április 29-i 753/2002/EK bizottsági rendelet (2) I. mellékletének 3. pontjában meghatározott palackozott „Côtes du Jura”, „Arbois”, „L'Etoile” és „Château-Chalon”

                  Habzóborok

                  Az 1493/1999/EK rendelet 1. cikke (2) bekezdésének b) pontjában és I. mellékletének 15., 16., 17. és 18. pontjában meghatározott borok (KN-kód: 2204 10)

                  Likőrborok

                  Az 1493/1999/EK rendelet 1. cikke (2) bekezdésének b) pontjában és I. mellékletének 14. pontjában meghatározott borok (KN-kód: 2204 21–2204 29)

                  Ízesített borok

                  Az ízesített bor, ízesített boralapú italok és az ízesített boralapú koktélok meghatározására, megnevezésére és kiszerelésére vonatkozó általános szabályok meghatározásáról szóló, 1991. június 10-i 1601/91/EGK tanácsi rendelet (3) 2. cikke (1) bekezdésének a) pontjában meghatározott ízesített borok (KN-kód: 2205)

                  Szeszes italok

                  A szeszes italok meghatározására, megnevezésére és kiszerelésére vonatkozó általános szabályok megállapításáról szóló, 1989. május 29-i 1576/89/EGK tanácsi rendelet (4) 1. cikke (2) bekezdésében meghatározott szeszes italok (KN-kód: 2208)

         (1)  HL L 179., 1999.7.14., 1. o. A legutóbb az 1791/2006/EK rendelettel (HL L 363., 2006.12.20., 1. o.) módosított rendelet.

         (2)  HL L 118., 2002.5.4., 1. o. A legutóbb a 382/2007/EK rendelettel (HL L 95., 2007.4.5., 12. o.) módosított rendelet.

         (3)  HL L 149., 1991.6.14., 1. o. A legutóbb 2005-ös csatlakozási okmánnyal módosított rendelet.

         (4)  HL L 160., 1989.6.12., 1. o. A legutóbb a 2005-ös csatlakozási okmánnyal módosított rendelet.


title: A Tanács irányelve (1978. július 25.) a törvényi, rendeleti vagy közigazgatási intézkedésekben megállapított, a fogorvosok tevékenységére vonatkozó rendelkezések összehangolásáról

text:
Fontos jogi nyilatkozat

|

31978L0687

Hivatalos Lap L 233 , 24/08/1978 o. 0010 - 0014 finn különkiadás fejezet 6 kötet 2 o. 0006  görög különkiadás: fejezet 05 kötet 3 o. 0021  svéd különkiadás fejezet 6 kötet 2 o. 0006  spanyol különkiadás fejezet 06 kötet 2 o. 0040  portugál különkiadás fejezet 06 kötet 2 o. 0040

		A Tanács irányelve(1978. július 25.)a törvényi, rendeleti vagy közigazgatási intézkedésekben megállapított, a fogorvosok tevékenységére vonatkozó rendelkezések összehangolásáról(78/687/EGK)AZ EURÓPAI KÖZÖSSÉGEK TANÁCSA,tekintettel az Európai Gazdasági Közösséget létrehozó szerződésre és különösen annak 49., 57., 66. és 235. cikkére,tekintettel a Bizottság javaslatára,tekintettel az Európai Parlament véleményére [1],tekintettel a Gazdasági és Szociális Bizottság véleményére [2],mivel a fogorvosi oklevelek, bizonyítványok és a képesítés megszerzéséről szóló egyéb tanúsítványok kölcsönös elismeréséről, illetve a szolgáltatásnyújtás és a letelepedés szabadsága eredményes gyakorlását elősegítő intézkedésekről szóló, 1978. július 25-i 78/686/EGK tanácsi irányelvben [3] megállapított fogorvosi oklevelek, bizonyítványok és a képesítés megszerzéséről szóló egyéb tanúsítványok kölcsönös elismerésének elérése céljából a tagállamokban a képzések összehasonlítható jellege lehetővé teszi azt, hogy ezen a területen az összehangolás arra a követelményre korlátozódjon, hogy a minimumszabályokat betartsák, ami azután meghagyja a tagállamok szervezési szabadságát az oktatás terén;mivel a fogszakorvosi oklevelek, bizonyítványok és a képesítés megszerzéséről szóló egyéb tanúsítványok kölcsönös elismerése céljából, valamint annak érdekében, hogy a szakma azon tagjait, akik a tagállamok állampolgárai, egyenlő bánásmódban részesítse a Közösségen belül, a fogszakorvosi képzés követelményeinek bizonyos mértékű összehangolására van szükség; mivel ebből a célból bizonyos minimum követelményeket kell előírni a szakképzés megkezdése, a képzés legrövidebb időtartama, a képzés módszere és annak helye, valamint a képzés felügyelete vonatkozásában; mivel ezek a szempontok csak azon szakterületeket érintik, melyek néhány tagállamban azonosak;mivel a közegészségügy megkívánja a Közösségen belül a szakképzett személyek tevékenységi körének közös meghatározását; mivel ez az irányelv ebben a szakaszban nem teszi lehetővé a teljes összehangolást a fogorvosok tevékenységi körének tekintetében a különböző tagállamokban;mivel a tagállamoknak biztosítaniuk kell, hogy ezen irányelv végrehajtásától kezdve a fogorvosok képzése azt a szaktudást nyújtsa a számukra, amely szaktudás a fogak, a száj, az állkapcsok és a kapcsolódó szövetek rendellenességeinek és betegségeinek megelőzésével, diagnosztizálásával és kezelésével kapcsolatos valamennyi tevékenység elvégzéséhez szükséges;mivel az e tevékenységek folytatatásához szükséges feltételek összehangolása ezen irányelv előírásai szerint nem zár ki semmilyen későbbi összehangolást;mivel az ezen irányelvben célul kitűzött összehangolás a fogorvosok szakképzésére vonatkozik; mivel a képzést illetően a legtöbb tagállam jelenleg nem tesz különbséget a tevékenységüket alkalmazottként vagy önálló vállalkozóként folytató fogorvosok között; mivel ebből az okból és annak érdekében, hogy amenynyire lehetséges, ösztönözze a szakképzett személyek szabad mozgását a Közösségen belül, szükségesnek tűnik kiterjeszteni ezen irányelv alkalmazását azon fogorvosokra, akik tevékenységüket munkavállalóként végzik;mivel az ezen irányelvről szóló értesítés időpontjában Olaszországban kizárólag orvosok végeznek fogorvosi feladatokat, akár szereztek odontosztomatológiai szakképzést, akár nem; mivel ez az irányelv arra kötelezi Olaszországot, hogy a szakképzett személyek olyan új kategóriáját hozza létre, akik jogosultak a fogászat gyakorlására az orvosétól eltérő cím alapján; mivel Olaszországnak az új kategória létrehozásával nem csak az ezen irányelvben előírt feltételeknek eleget tévő képzési rendszert kell bevezetnie, hanem az ennek az új szakmának megfelelő struktúrát, például fogorvosi kamarát is létre kell hoznia; mivel ennélfogva a meghozandó intézkedések terjedelmére tekintettel Olaszországnak kiegészítő időszakot kell kapnia, hogy megfelelhessen ennek az irányelvnek,ELFOGADTA EZT AZ IRÁNYELVET:I. FEJEZETKÉPZÉSI KÖVETELMÉNYEK1. cikk(1) A tagállamok a 78/686/EGK irányelv 1. cikkében említett címek szerinti fogászati tevékenységet elkezdeni és folytatni kívánó személyek számára előírják, hogy a 78/686/EGK irányelvnek a 3. cikkében említett oklevéllel, bizonyítvánnyal vagy a képesítés megszerzéséről szóló egyéb tanúsítvánnyal rendelkezzenek, amely biztosítja, hogy a képzési időszak alatt az érintett személy megszerezte a következőket:a) megfelelő ismeret a fogászat alapját képező tudományokban, valamint a tudományos módszerek jó megértése, beleértve a biológiai funkciók mérésének alapelveit, a tudományosan megalapozott tények kiértékelését és adatok elemzését;b) az egészséges és beteg személyek szervezetének, fiziológiai funkcióinak és viselkedésének, valamint a természeti és társadalmi környezetnek az ember egészségi állapotát befolyásoló hatására vonatkozó megfelelő ismeretek, amennyiben ezek a tényezők érintik a fogászatot;c) mind az egészségesek, mind a betegek fogai, szája, állkapcsai és a kapcsolódó szövetek szerkezetének és funkciójának, valamint azoknak a beteg általános egészségi állapotával, fizikai és társadalmi közérzetével kapcsolatos megfelelő ismerete;d) a klinikai szaktárgyak és módszerek megfelelő ismerete, amely a fogorvosnak koherens képet nyújt a fogak, a száj, az állkapcsok és a kapcsolódó szövetek rendellenességeiről, sérüléseiről és betegségeiről, valamint a preventív, diagnosztikus és terápiás fogászatról;e) megfelelő klinikai tapasztalat megfelelő felügyelet mellett.Ez a képzés a fogász számára a tevékenységei folytatásához szükséges szaktudást biztosítja, beleértve a fogak, a száj, az állkapcsok és a kapcsolódó szövetek rendellenességeinek, sérüléseinek és betegségeinek megelőzését, diagnózisát és kezelését is.(2) Az ilyen jellegű fogászati képzés teljes időtartama legalább öt évig tartó nappali tagozatos elméleti és gyakorlati képzésből áll, amely egyetemen, azzal egyenértékű jogállásúnak elismert vagy egy egyetem felügyelete alatt álló felsőoktatási intézményben folyik, és a mellékletben felsorolt tantárgyakat foglalja magában.(3) Az ilyen képzésre történő felvétel érdekében a jelöltnek olyan oklevéllel vagy bizonyítvánnyal kell rendelkeznie, amely feljogosítja arra, hogy felvételt nyerjen az említett tanulmányok folytatására a tagállamok egyetemeire vagy azzal egyenértékű jogállásúnak elismert felsőoktatási intézményeibe.(4) Ezen irányelv semmilyen módon nem akadályozza a tagállamokat abban, hogy a saját jogszabályaiknak megfelelően a tagállam területén biztosítsák a nem tagállamban szerzett oklevél, bizonyítvány vagy a képesítés megszerzéséről szóló egyéb tanúsítvány tulajdonosának jogát arra, hogy fogorvosi tevékenységet kezdjen és folytasson.2. cikk(1) A tagállamok biztosítják, hogy a fogszakorvosi oklevél, bizonyítvány vagy a képzés megszerzéséről szóló egyéb tanúsítvány megszerzéséhez szükséges képzés legalább eleget tesz a következő követelményeknek:a) ötéves nappali tagozatos elméleti és gyakorlati képzés elvégzése és igazolása az 1. cikkben említett képzés keretén belül, vagy a 78/686/EGK irányelv 7. cikkének (1) bekezdésében említett okiratokkal való rendelkezés;b) elméleti és gyakorlati oktatás;c) legalább hároméves nappali tagozatos oktatás, amelyet az illetékes hatóságok vagy testületek felügyelnek;d) a képzés egyetemi központban, terápiás és kezelési, oktatási és kutatási központban, vagy ahol megfelelő, az e célra az illetékes hatóságok vagy testületek által jóváhagyott egészségügyi intézményben történik;e) a fogorvosjelölt személyes részvétele a képzésben, részvétele az érintett intézmény tevékenységében és felelősségvállalása.(2) A tagállamok a fogorvosok részére kiállított oklevelet, bizonyítványt vagy a képesítés megszerzéséről szóló egyéb tanúsítványt az 1. cikkben említett fogorvosi oklevelek, bizonyítványok vagy a képesítés megszerzéséről szóló egyéb tanúsítványok egyikével, vagy a 78/686/EGK irányelv 7. cikke (1) bekezdésében említett okiratokkal való rendelkezéshez kötik.(3) A tagállamok a 8. cikkben meghatározott időn belül kijelölik azokat a hatóságokat vagy testületeket, amelyek illetékesek az (1) bekezdésben említett oklevél, bizonyítvány vagy a képesítés megszerzéséről szóló egyéb tanúsítvány kiállítására.(4) A tagállamok az (1) bekezdés a) pontjától eltérő rendelkezéseket is hozhatnak. Azok, akikre az ilyen eltérés vonatkozik, nem hivatkozhatnak a 78/686/EGK irányelv 4. cikkére.3. cikk(1) A 2. cikk (1) bekezdésének c) pontjában megállapított nappali tagozatos képzés alapelvének sérelme nélkül, és ameddig a Tanács nem hoz döntést a (3) bekezdésnek megfelelően, a tagállamok nem nappali tagozatos szakképzést is engedélyezhetnek az illetékes nemzeti hatóságok által jóváhagyott feltételek mellett, amennyiben a nappali tagozatos képzés megfelelően indokolt okokból nem lenne megvalósítható.(2) A szakképzés teljes időtartama az (1) bekezdés értelmében nem csökkenthető. A képzés színvonalát sem annak nem nappali tagozatos jellege, sem a magán, jövedelemszerző tevékenység gyakorlása nem ronthatja.(3) Legkésőbb négy évvel az ezen irányelvről szóló értesítést követően, és a helyzet áttekintése alapján tekintettel arra, hogy a nem nappali tagozatos szakképzésnek bizonyos, az egyes szakosodásokat elkülönítve vizsgálandó körülmények között továbbra is fenn kell maradnia, a Bizottság javaslata alapján a Tanács határoz arról, hogy az (1) és (2) bekezdés rendelkezéseit fenntartja-e vagy módosítja azokat.4. cikkÁtmeneti intézkedésként, valamint a 2. cikk (1) bekezdésének c) pontjától és a 3. cikktől eltérően, azok a tagállamok, amelyeknek a törvényi, rendeleti vagy közigazgatási rendelkezései lehetővé teszik a nem nappali szakképzést az ezen irányelvről szóló értesítéskor, továbbra is alkalmazhatják ezeket a rendelkezéseket azokra a jelöltekre, akik legkésőbb négy évvel az ezen irányelvről szóló értesítés után már elkezdték a szakképzést. Ez az időszak meghosszabbítható, ha a Tanács a 3. cikk (3) bekezdésének megfelelően még nem hozott döntést.II. FEJEZETTEVÉKENYSÉGI KÖR5. cikkA tagállamok biztosítják, hogy a fogorvosok jogosultak legyenek, hogy a fogak, a száj, az állkapcsok és kapcsolódó szövetek rendellenességeinek és betegségeinek megelőzésével, diagnosztizálásával és gyógykezelésével kapcsolatos tevékenységeket kezdjenek és folytassanak, az ezen irányelvről szóló értesítéskor érvényes jogszabályoknak és szakmai magatartási szabályoknak megfelelően.Azok a tagállamok, amelyek nem rendelkeznek ilyen rendelkezésekkel vagy szabályokkal, a többi tagállaméval összehasonlítható módon meghatározhatják vagy korlátozhatják az első albekezdésben említett egyes tevékenységek folytatását.III. FEJEZETZÁRÓ RENDELKEZÉSEK6. cikkA 78/686/EGK irányelv 19. cikkének hatálya alá tartozó személyeket a 2. cikk (1) bekezdésének a) pontjában megállapított követelményeket teljesítőknek kell tekinteni.A 2. cikk (2) bekezdésének alkalmazásában a 78/686/EGK irányelv 19. cikkének hatálya alá tartozó személyeket ugyanúgy kell kezelni, mint azokat, akik rendelkeznek az 1. cikkben előírt fogorvosi oklevelek, bizonyítványok vagy a képesítés megszerzéséről szóló egyéb tanúsítványok egyikével.7. cikkEz az irányelv azoknak a tagállamoknak az állampolgáraira is vonatkozik, akik a munkavállalók Közösségen belüli szabad mozgásáról szóló, 1968. október 15-i 1612/68/EGK tanácsi rendeletnek megfelelően [4] munkavállalóként folytatják vagy fogják folytatni a 78/686/EGK irányelv 1. cikkében felsorolt tevékenységek valamelyikét.8. cikk(1) A tagállamok megteszik a szükséges intézkedéseket ahhoz, hogy ennek az irányelvnek az ezen irányelvről szóló értesítéstől számított 18 hónapon belül megfeleljenek, és erről haladéktalanul tájékoztatják a Bizottságot. Olaszország legkésőbb hat éven belül megteszi ezeket az intézkedéseket.(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területen fogadnak el.9. cikkHa egy tagállam bizonyos területeken jelentős nehézségekbe ütközik ezen irányelv végrehajtásakor, a Bizottság az állammal együttműködve megvizsgálja ezeket a nehézségeket, és szakvéleményt kér a legutóbb a 78/689/EGK határozat [5] általmódosított 75/365/EGK határozat [6] értelmében létrehozott közegészségügyi vezető tisztségviselők bizottságától.Szükség esetén a Bizottság megfelelő javaslatokat nyújt be a Tanácshoz.10. cikkEnnek az irányelvnek a tagállamok a címzettjei.Kelt Brüsszelben, 1978. július 25-én.Tanács részérőlaz elnökK. von Dohnanyi[1] HL C 101., 1970.8.4., 19. o.[2] HL C 36., 1970.3.28., 19. o.[3] HL L 233., 1978.8.24., 1. o.[4] HL L 257., 1968.10.19., 2. o.[5] HL L 233., 1978.8.24., 17. o.[6] HL L 167., 1975.6.30., 19. o.--------------------------------------------------MELLÉKLETTanulmányi program fogorvosok számáraA fogászati oklevél, bizonyítvány vagy a képesítés megszerzéséről szóló egyéb tanúsítvány megszerzéséhez szükséges tanulmányi programnak legalább a következő tantárgyakat kell tartalmaznia. A felsorolt tantárgyak közül egy vagy több oktatható más tantárgyak keretében is vagy azokhoz kapcsolódóan.a) Alaptantárgyakkémia,fizika,biológia.b) Orvos-biológiai tantárgyak és általános orvosi tantárgyakanatómia,embriológia,sejttan, beleértve a citológiát is,fiziológia,biokémia (vagy fiziológiai kémia),patológiai anatómia,általános patológia,gyógyszertan,mikrobiológia,higiénia,megelőző orvostudomány és járványtan,radiológia,fizioterápia,általános sebészet,belgyógyászat, beleértve a gyermekgyógyászatot is,fül-, orr- és gégegyógyászat,bőr- és nemibeteg gyógyászat,általános pszichológia – pszichopatológia – neuropatológia,aneszteziológia.c) Közvetlenül a fogászattal kapcsolatos tantárgyakhelyreállító fogászat,fogászatban alkalmazott anyagok és berendezések,megtartó fogászat,preventív fogászat,érzéstelenítés és nyugtatás a fogászatban,speciális sebészet,a szájüreg speciális patológiája,klinikai gyakorlat,gyermekfogászat,fogszabályozástan,parodontológia,fogászati radiológia,a szájüreg speciális fiziológiája,szakmai szervezet, etika és jogalkotás,a fogászati tevékenység szociális szempontjai.--------------------------------------------------


title: Az Európai Parlament és a Tanács (EU) 2015/1535 irányelve (2015. szeptember 9.) a műszaki szabályokkal és az információs társadalom szolgáltatásaira vonatkozó szabályokkal kapcsolatos információszolgáltatási eljárás megállapításáról (EGT-vonatkozású szöveg)

text:
               17.9.2015

               HU

               Az Európai Unió Hivatalos Lapja

               L 241/1

         AZ EURÓPAI PARLAMENT ÉS A TANÁCS (EU) 2015/1535 IRÁNYELVE
   (2015. szeptember 9.)
   a műszaki szabályokkal és az információs társadalom szolgáltatásaira vonatkozó szabályokkal kapcsolatos információszolgáltatási eljárás megállapításáról (kodifikált szöveg)
   (EGT-vonatkozású szöveg)
   AZ EURÓPAI PARLAMENT ÉS AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre, és különösen annak 114., 337. és 43. cikkére,
   tekintettel az Európai Bizottság javaslatára,
   a jogalkotási aktus tervezete nemzeti parlamenteknek való megküldését követően,
   tekintettel az Európai Gazdasági és Szociális Bizottság véleményeire (1),
   rendes jogalkotási eljárás keretében (2),
   mivel:

               (1)

               A 98/34/EK európai parlamenti és tanácsi irányelvet (3) több alkalommal jelentősen módosították (4). Az irányelvet az áttekinthetőség és ésszerűség érdekében célszerű kodifikálni.

               (2)

               A belső piac egy olyan belső határok nélküli térség, amelyben biztosított az áruk, a személyek, a szolgáltatások és a tőke szabad mozgása. Az áruk mozgására vonatkozó mennyiségi korlátozások és az azokkal azonos hatású intézkedések tilalma egyike az Unió alapelveinek.

               (3)

               A belső piac zavartalan működésének előmozdítása érdekében a lehető legnagyobb mértékű átláthatóságra kell törekedni a műszaki szabályok megállapítását célzó nemzeti kezdeményezések terén.

               (4)

               A termékekre vonatkozó műszaki szabályokból eredő kereskedelmi akadályokat csak akkor lehet megengedni, ha ezek az alapvető követelmények teljesüléséhez szükségesek, és ha fő biztosítékként közérdekű célt szolgálnak.

               (5)

               A Bizottság számára lényeges, hogy a műszaki rendelkezések elfogadását megelőzően a szükséges információ rendelkezésére álljon. Ebből adódóan a tagállamoknak, amelyeknek elő kell segíteniük, hogy a Bizottság teljesíthesse az Európai Unióról szóló szerződés (EUSZ) 4. cikke (3) bekezdése szerinti feladatát, értesíteniük kell a Bizottságot a műszaki szabályokat érintő projektjeikről.

               (6)

               Valamennyi tagállamot tájékoztatni kell az egyes tagállamok által tervezett műszaki szabályokról.

               (7)

               A belső piac célja egy olyan környezet megteremtése, amely előmozdítja a vállalkozások versenyképességét. A fokozottabb információszolgáltatás elősegíti e piac előnyeinek a vállalkozások által történő jobb kihasználását. A bejelentett projektek címeinek rendszeres közzététele és a bizalmas jellegre vonatkozó rendelkezések útján lehetővé kell tenni a gazdasági szereplők számára, hogy a más tagállamok által javasolt nemzeti műszaki szabályok hatásait illetően állást foglaljanak.

               (8)

               A jogbiztonság érdekében célszerű, hogy a tagállamok közzétegyék, milyen nemzeti műszaki szabályt fogadtak el az ezen irányelvben meghatározott alaki követelményeknek megfelelően.

               (9)

               A termékekre vonatkozó műszaki szabályokat illetően a piac megfelelő működésének vagy folyamatos fejlődésének biztosítását célzó intézkedések a nemzeti célokat átláthatóbbá teszik, valamint bővítik a javasolt szabályok piacra gyakorolt lehetséges hatása értékelésének szempontjait és feltételeit.

               (10)

               Értékelni kell ezért a termékekkel kapcsolatban megállapított összes követelményt, és figyelembe kell venni a termékek szabályozására vonatkozó nemzeti gyakorlat fejlődését.

               (11)

               Azok a műszaki leírásnak nem minősülő követelmények, amelyek a termék forgalomba hozatala utáni életciklusára vonatkoznak, befolyásohatják e termékek szabad mozgását, vagy akadályozhatják a belső piac megfelelő működését.

               (12)

               Meg kell határozni a de facto műszaki szabály fogalmát. Különösen azok a rendelkezések, amelyekkel egy hatóság műszaki leírásokra vagy más követelményekre utal vagy ösztönzi ezek figyelembevételét, illetve azon termékelőírások, amelyekben a hatóság közérdekből részes, szigorúbban követendő jelleget kölcsönöznek az ilyen követelményeknek vagy leírásoknak, mint amilyet az ilyen követelményeknek vagy leírásoknak a magánszektorbeli eredetük egyébként biztosítana.

               (13)

               A Bizottságnak és a tagállamoknak elegendő időt kell biztosítani, hogy egy tervezett intézkedéssel kapcsolatban módosításokat javasolhassanak, azon akadályok megszüntetése vagy mérséklése céljából, amelyeket az intézkedés az áruk szabad mozgása elé állíthatna.

               (14)

               Az érintett tagállamnak figyelembe kell vennie az említett módosításokat a tervezett intézkedések végleges szövegének megfogalmazásakor.

               (15)

               A belső piacra jellemző, hogy különösen akkor, amikor a tagállamok nem tudják a kölcsönös elismerés elvét alkalmazni, a Bizottság kötelező jogi aktusokat fogad el, vagy javasol elfogadásra. Egy különleges ideiglenes szünetelési időtartamot állapítottak meg, hogy a nemzeti intézkedések bevezetése ne veszélyeztesse a kötelező jogi aktusoknak az Európai Parlament és a Tanács vagy a Bizottság által történő elfogadását ugyanazon a területen.

               (16)

               Az érintett tagállamnak az EUSZ 4. cikkének (3) bekezdésében meghatározott általános kötelezettségei alapján el kell halasztania a tervezett intézkedés végrehajtását annyi idővel, amely elegendő ahhoz, hogy a javasolt módosításokat közösen megvizsgálják, vagy javaslatot tegyenek jogalkotási aktusra, illetve kötelező bizottsági jogi aktust fogadjanak el.

               (17)

               A tagállamoknak, annak érdekében, hogy elősegítsék intézkedéseknek az Európai Parlament és a Tanács általi elfogadását, tartózkodniuk kell műszaki szabályok elfogadásától, ha a Tanács már első olvasatban álláspontot fogadott el az adott ágazatra vonatkozó bizottsági javaslatról.

               (18)

               Egy, a tagállamok által jelölt tagokból álló állandó bizottságot kell létrehozni azzal a feladattal, hogy közreműködjék a Bizottság azon törekvésében, hogy mérsékelje az áruk szabad mozgására gyakorolt kedvezőtlen hatást.

               (19)

               Ez az irányelv nem érinti a III. melléklet B. részében említett irányelveknek a nemzeti jogba történő átültetésére vonatkozó határidőkkel kapcsolatos tagállami kötelezettségeket,

         ELFOGADTA EZT AZ IRÁNYELVET:
   1. cikk
   (1)   Ezen irányelv alkalmazásában:
   a)   „termék”: minden iparilag előállított termék és mezőgazdasági termék, beleértve a haltermékeket is;
   b)   „szolgáltatás”: az információs társadalom bármely szolgáltatása, azaz bármely, általában térítés ellenében, távolról, elektronikus úton és a szolgáltatást igénybe vevő egyéni kérelmére nyújtott szolgáltatás.
   E fogalommeghatározás alkalmazásában:

               i.

               „távolról” azt jelenti, hogy a szolgáltatást a felek egyidejű jelenléte nélkül nyújtják;

               ii.

               „elektronikus úton” azt jelenti, hogy a szolgáltatás kezdőpontjától való elküldése és célállomásán való fogadása adatok feldolgozására (beleértve a digitális tömörítést is) és tárolására szolgáló elektronikus berendezés útján történik, valamint annak elküldése, továbbítása és vétele teljes egészében vezetéken, rádión, optikai vagy egyéb elektromágneses eszköz útján történik;

               iii.

               „a szolgáltatást igénybe vevő egyéni kérelmére” azt jelenti, hogy az adatok továbbításával nyújtott szolgáltatás egyéni kérelemre történik.

         Az I. melléklet tartalmazza azoknak a szolgáltatásoknak a tájékoztató jegyzékét, amelyek nem tartoznak e fogalommeghatározás alá;
   c)   „műszaki leírás”: egy dokumentumban szereplő részletes leírás, amely egy termék előírt tulajdonságait határozza meg, mint például a minőségi színvonal, a teljesítmény, a biztonság vagy a méretek, beleértve a termékre alkalmazandó olyan követelményeket is, mint a termék megnevezése, a terminológia, a jelképek, a vizsgálat és a vizsgálati módszerek, a csomagolás, a jelölés vagy címkézés és a megfelelőségértékelési eljárások.
   A „műszaki leírás” kifejezés az Európai Unió működéséről szóló szerződés (EUMSZ) 38. cikke (1) bekezdésének második albekezdésében említett mezőgazdasági termékekkel, az emberi és állati fogyasztásra szánt termékekekkel, valamint a 2001/83/EK európai parlamenti és tanácsi irányelv (5) 1. cikkében meghatározott gyógyszerekkel kapcsolatosan használt gyártási módszerekre és eljárásokra, illetve más termékekre vonatkozó gyártási módszerekre és eljárásokra is kiterjed, ha ezek hatással vannak a termék tulajdonságaira;
   d)   „egyéb követelmények”: a műszaki leíráson kívüli egyéb olyan követelmény, amelyet a termékre különösen a fogyasztók vagy a környezet védelme céljából írnak elő, és amely befolyásolja a termék forgalomba hozatal utáni életciklusát, úgymint a használat, az újrafeldolgozás, az újrafelhasználás vagy a hulladékkezelés feltételei, amennyiben ezek a feltételek jelentősen befolyásolhatják a termék összetételét vagy természetét, valamint értékesítését;
   e)   „szolgáltatásokra vonatkozó szabály”: a b) pont értelmében vett szolgáltatási tevékenységek megkezdésére és végzésére vonatkozó általános jellegű követelmény, különösen a szolgáltatóra, a szolgáltatásokra és a szolgáltatást igénybe vevőre vonatkozó rendelkezések, ide nem értve az olyan szabályokat, amelyek nem kifejezetten az említett pontban meghatározott szolgáltatásokra vonatkoznak.
   E fogalommeghatározás alkalmazásában:

               i.

               valamely szabályt kifejezetten az információs társadalom szolgáltatásaira irányulónak kell tekinteni, ha figyelembe véve az indokolását és a rendelkező részét, annak összes vagy néhány egyedi intézkedésének kifejezett célja és tárgya az ilyen szolgáltatások kifejezett és célzott módon történő szabályozása;

               ii.

               valamely szabályt nem lehet kifejezetten az információs társadalom szolgáltatásaira irányulónak tekinteni, ha az az ilyen szolgáltatásokat csak hallgatólagos vagy esetleges módon érinti;

         f)   „műszaki szabály”: műszaki leírások és más követelmények vagy szolgáltatásokra vonatkozó szabályok, ideértve a vonatkozó közigazgatási rendelkezéseket is, amelyek betartása az értékesítés, a szolgáltatásnyújtás, valamely szolgáltató létrehozása vagy a valamely tagállamban vagy annak nagyobb részén történő használat esetén de jure vagy de facto kötelező, valamint a tagállamok törvényi, rendeleti vagy közigazgatási rendelkezései, kivéve a 7. cikkben foglaltakat, amelyek megtiltják valamely termék gyártását, behozatalát, értékesítését vagy használatát, vagy valamely szolgáltatás nyújtását vagy használatát, illetve valamely szolgáltató létrehozását.
   A de facto műszaki szabályok a következőket foglalják magukban:

               i.

               valamely tagállam törvényi, rendeleti vagy közigazgatási rendelkezései, amelyek vagy a szolgáltatással kapcsolatos műszaki leírásokra vagy más követelményekre, illetve szabályokra vonatkoznak, vagy olyan szakmai vagy gyakorlati szabályzatokra, amelyek viszont műszaki leírásokra vagy más követelményekre, illetve szolgáltatásokra vonatkozó szabályokra vonatkoznak, és amelyek betartása feltételezi a fent említett törvények, rendeletek és közigazgatási rendelkezések által előírt kötelezettségeknek való megfelelést;

               ii.

               önkéntes megállapodások, amelyeknél az egyik szerződő fél egy hatóság, és amelyek a köz érdekében műszaki leírások vagy más követelmények, illetve szolgáltatásokra vonatkozó szabályok teljesítéséről rendelkeznek, ide nem értve a közbeszerzési kiírási feltételeket;

               iii.

               műszaki leírások vagy más követelmények, illetve szolgáltatásokra vonatkozó szabályok, amelyek az ezeknek való megfelelés ösztönzése által termékek fogyasztására vagy szolgáltatások igénybevételére hatással bíró adó- vagy pénzügyi intézkedésekkel kapcsolatosak; ide nem értve a nemzeti társadalombiztosítási rendszerekkel kapcsolatos műszaki leírásokat vagy más követelményeket, illetve szolgáltatásokra vonatkozó szabályokat.

         Ez magában foglalja azokat a műszaki szabályokat, amelyeket a tagállamok által kijelölt hatóságok írnak elő, és amelyek a Bizottság által a 2. cikkben említett bizottság keretében összeállított és szükség esetén aktualizált jegyzékben szerepelnek.
   Ugyanezen eljárást kell alkalmazni e jegyzék módosítása esetén is;
   g)   „műszakiszabály-tervezet”: a műszaki leírás vagy más követelmény, illetve a szolgáltatásokra vonatkozó szabály szövege, ideértve a közigazgatási rendelkezéseket is, amelyet azzal a céllal fogalmaztak meg, hogy azt műszaki szabályként elfogadtassák, vagy amelyet végül műszaki szabályként elfogadnak, és a szöveg az előkészítés olyan fokán áll, ahol még lényeges módosítások végezhetők.
   (2)   Ez az irányelv nem alkalmazható:

               a)

               rádiós műsorszórási szolgáltatásokra;

               b)

               azon televíziós műsorszolgáltatásokra, amelyekre a 2010/13/EU európai parlamenti és tanácsi irányelv (6) 1. cikke (1) bekezdésének e) pontja vonatkozik.

         (3)   Ezen irányelv nem alkalmazható az azon kérdésekre vonatkozó szabályokra, amelyekre a 2002/21/EK európai parlamenti és tanácsi irányelvben (7) említett, a távközlési szolgáltatások területéhez tartozó uniós jogszabályok vonatkoznak.
   (4)   Ezen irányelv nem alkalmazható az azon kérdésekre vonatkozó szabályokra, amelyekre az ezen irányelv II. mellékletében nem kizárólagos jelleggel felsorolt, a pénzügyi szolgáltatások területéhez tartozó uniós jogszabályok vonatkoznak.
   (5)   Az 5. cikk (3) bekezdése kivételével ezen irányelv nem alkalmazandó a klíring vagy elszámolási funkciókat végző, a 2004/39/EK európai parlamenti és tanácsi irányelv (8) értelmében szabályozott piacok által vagy számára, illetőleg más piacok vagy szervek által vagy számára elfogadott szabályokra.
   (6)   Ezen irányelv nem vonatkozik azokra az intézkedésekre, amelyeket a tagállamok a Szerződések alapján a termékeket használó személyek, különösen a munkavállalók védelme szempontjából szükségesnek ítélnek, amennyiben ezek az intézkedések nincsenek hatással a termékekre.
   2. cikk
   Egy állandó bizottságot kell létrehozni a tagállamok által kijelölt képviselőkből, akik szakértők vagy tanácsadók segítségét vehetik igénybe; a bizottság elnöke a Bizottság egy képviselője.
   A bizottság maga állapítja meg eljárási szabályzatát.
   3. cikk
   (1)   A bizottság legalább évente kétszer ülésezik.
   A bizottságnak meghatározott összetételben kell összeülnie az információs társadalom szolgáltatásaival kapcsolatos kérdések megvizsgálására.
   (2)   A Bizottság az ezen irányelvben meghatározott eljárások végrehajtásáról és alkalmazásáról jelentést nyújt be a bizottságnak, és javaslatokat tesz a létező vagy előrelátható kereskedelmi akadályok elhárítására.
   (3)   A bizottság kialakítja álláspontját a (2) bekezdésben említett közleményekről és javaslatokról, és ezzel kapcsolatban különösen azt javasolhatja, hogy a Bizottság:

               a)

               biztosítsa, hogy először az érintett tagállamok maguk között határozzanak a megfelelő intézkedésekről, hogy elkerüljék a kereskedelem akadályainak kockázatát;

               b)

               tegyen meg minden megfelelő intézkedést;

               c)

               határozza meg azokat a területeket, ahol a harmonizáció szükségesnek tűnik, és végezze el a megfelelő harmonizációt az adott ágazatban.

         (4)   A Bizottságnak konzultálnia kell a bizottsággal:

               a)

               az ezen irányelvben előírt információcsere tényleges rendszerének kialakításakor, vagy ha annak bármilyen módosításáról határoz;

               b)

               az ezen irányelvben előírt rendszer működésének felülvizsgálatakor.

         (5)   A Bizottság konzultálhat a bizottsággal az általa kapott előzetes műszakiszabály-tervezetekről.
   (6)   Bármely, az ezen irányelv végrehajtásával kapcsolatos kérdés a bizottság elé terjeszthető az elnök vagy egy tagállam kérésére.
   (7)   A bizottság jegyzőkönyvei és a bizottsághoz benyújtandó információk bizalmas jellegűek.
   A bizottság és a nemzeti hatóságok azonban a szükséges óvintézkedések megtétele mellett szakvélemény beszerzése céljából konzultálhatnak természetes vagy jogi személyekkel, beleértve a magánszektorban működő személyeket is.
   (8)   A szolgáltatásokra vonatkozó szabályokkal kapcsolatban a Bizottság és a bizottság tanácsot kérhet az ipar vagy a tudományos körök természetes vagy jogi személyeitől, és adott esetben az olyan képviseleti szervektől, amelyek alkalmasak arra, hogy szakvéleményt nyújtsanak a szolgáltatásokra vonatkozó szabálytervezetek szociális és társadalmi céljairól és következményeiről, és tanácsukat – amennyiben erre felkérés érkezett – figyelembe lehet venni.
   4. cikk
   A tagállamok az 5. cikk (1) bekezdésének megfelelően műszakiszabály-tervezet formájában közlik a Bizottsággal a szabványügyi intézményekhez benyújtott, meghatározott termékekre vonatkozó műszaki előírás vagy szabvány kidolgozására vonatkozó kérelmeket az ilyen termékekre vonatkozó műszaki szabály elfogadása céljából, és indokolják azok elfogadását.
   5. cikk
   (1)   A 7. cikkre is figyelemmel a tagállamok azonnal közölnek a Bizottsággal minden műszakiszabály-tervezetet, kivéve ha az csak egy nemzetközi vagy európai szabvány teljes szövegét ülteti át, ebben az esetben a megfelelő szabványra történő hivatkozás is elegendő; a Bizottságot a szabály elfogadása szükségességének indokairól is tájékoztatni kell, amennyiben ezen indokok nem derülnek ki már magából a tervezetből.
   Ha szükséges, a tagállamok egyidejűleg közlik a Bizottsággal az elsődlegesen és közvetlenül érintett alapvető törvényi és rendeleti rendelkezések szövegét, ha e szövegek ismerete szükséges a műszakiszabály-tervezet hatásának megítéléséhez, amennyiben egy korábbi közleményben még nem tették ezt meg.
   A tagállamok az e bekezdés első és második albekezdésében említett feltételek mellett újra közlik a Bizottsággal a műszakiszabály-tervezetet, ha olyan változtatásokat hajtanak rajta végre, amelyek jelentős mértékben módosítják annak hatályát, lerövidítik a végrehajtására eredetileg előirányzott időtartamokat, leírásokat vagy követelményeket fűznek hozzá, illetve ez utóbbiakat szigorítják.
   Ha a műszakiszabály-tervezet – a közegészségügyre vagy a fogyasztók, illetve a környezet védelmére tekintettel – különösen egy kémiai anyag, készítmény vagy termék értékesítését vagy használatát kívánja korlátozni, a tagállamok átadnak ezenfelül egy a szóban forgó anyag, készítmény vagy termék, valamint az ismert és létező helyettesítő anyagok valamennyi lényeges adatára vonatkozó összesítést, vagy az ezen adatokra utaló hivatkozásokat is, ha ezen információk rendelkezésre állnak, és közlik az intézkedésnek a közegészségügyre és a fogyasztók, illetve a környezet védelmére gyakorolt várható hatásait, az 1907/2006/EK európai parlamenti és tanácsi rendelet (9) XV. melléklete II.3. szakaszának érintett részében előírt elveknek megfelelően elvégzett kockázatelemzéssel együtt.
   A Bizottság haladéktalanul értesíti a többi tagállamot a műszakiszabály-tervezetről és minden hozzá beérkezett dokumentumról. E tervezettel kapcsolatban véleményt kérhet az ezen irányelv 2. cikkében említett bizottságtól és szükség esetén a szóban forgó területért felelős bizottságtól.
   Az ezen irányelv 1. cikke (1) bekezdése f) pontja második albekezdésének iii. alpontjában említett műszaki leírások vagy más követelmények, illetve szolgáltatásokra vonatkozó szabályok tekintetében a Bizottság vagy a tagállamok észrevételei vagy részletes véleményei csak azokra a szempontokra vonatkozhatnak, amelyek a kereskedelmet, vagy – a szolgáltatásokra vonatkozó rendelkezések tekintetében – a szolgáltatások szabad áramlását, illetve a szolgáltató vállalkozások letelepedési szabadságát gátolhatják, és nem vonatkozhatnak az intézkedés adó- vagy pénzügyi szempontjaira.
   (2)   A Bizottság és a tagállamok észrevételeket tehetnek a műszakiszabály-tervezetet benyújtó tagállamnak; a tagállamnak az ilyen észrevételeket a legnagyobb mértékben figyelembe kell vennie a műszaki szabály későbbi kidolgozása során.
   (3)   A tagállamok késedelem nélkül közlik a Bizottsággal a műszaki szabály végleges szövegét.
   (4)   Az e cikk alapján szolgáltatott információk nem bizalmasak, kivéve ha ezt a bejelentő tagállam kifejezetten kéri. A kérést meg kell indokolni.
   Ilyen esetekben a 2. cikkben említett bizottság és a nemzeti hatóságok a szükséges óvintézkedések megtétele mellett szakvéleményt kérhetnek a magánszektorban működő természetes vagy jogi személyektől.
   (5)   Ha a műszakiszabály-tervezet olyan intézkedés részét képezi, amelyet egy másik uniós jogszabály alapján a tervezési szakaszban közölni kell a Bizottsággal, a tagállamok az (1) bekezdés szerinti közleményt e másik jogszabály keretein belül tehetik meg, amennyiben szabályszerűen utalnak arra, hogy az említett közlemény ezen irányelvet is érinti.
   Amennyiben a Bizottság nem tesz észrevételt ezen irányelv szerint egy műszakiszabály-tervezetre, ez nem érintheti az uniós jogszabályok alapján meghozandó egyéb döntéseket.
   6. cikk
   (1)   A tagállamok az 5. cikk (1) bekezdésében említett közleménynek a Bizottság által történő kézhezvételétől számított három hónapos időtartamra elhalasztják a műszakiszabály-tervezet elfogadását.
   (2)   A tagállamoknak el kell halasztaniuk:

               —

               négy hónappal az 1. cikk (1) bekezdése f) pontja második albekezdésének ii. alpontja értelmében vett önkéntes megállapodás formájában megjelenő műszakiszabály-tervezet elfogadását,

               —

               e cikk (3), (4) és (5) bekezdésének sérelme nélkül, hat hónappal minden egyéb műszakiszabály-tervezet elfogadását, kivéve a szolgáltatásokra vonatkozó szabálytervezeteket,

         attól az időponttól kezdődően, amikor a Bizottság kézhez vette az 5. cikk (1) bekezdésében említett közleményt, ha a Bizottság vagy egy másik tagállam ettől az időponttól számított három hónapon belül olyan részletes véleményt ad ki, amely szerint az előirányzott intézkedés akadályozhatja az áruk szabad mozgását a belső piacon;

               —

               a (4) és (5) bekezdés sérelme nélkül, négy hónappal minden egyéb, szolgáltatásokra vonatkozó szabálytervezet elfogadását, attól az időponttól számítva, hogy a Bizottság kézhez vette az 5. cikk (1) bekezdésében említett közleményt, ha a Bizottság vagy egy másik tagállam ettől az időponttól számított három hónapon belül olyan részletes véleményt ad ki, amely szerint az előirányzott intézkedés akadályozhatja a szolgáltatások szabad mozgását vagy a szolgáltató vállalkozások letelepedésének szabadságát a belső piacon.

         Tekintettel a szolgáltatásokra vonatkozó szabálytervezetekre, a Bizottság vagy a tagállamok részletes véleményei nem lehetnek hatással – különösen az audiovizuális szférában – azon kultúrpolitikai intézkedésekre, amelyeket a tagállamok az uniós joggal összhangban, nyelvi eltéréseikre, sajátos nemzeti és regionális jellegzetességeikre és kulturális örökségükre tekintettel fogadhatnak el.
   Az érintett tagállamnak be kell jelentenie a Bizottságnak, hogy milyen intézkedést javasol tenni e részletes véleményekkel kapcsolatban. A Bizottság erre észrevételt tesz.
   Tekintettel a szolgáltatásokra vonatkozó szabályokra, az érintett tagállamnak adott esetben meg kell jelölnie annak okát, hogy miért nem lehet figyelembe venni a részletes véleményt.
   (3)   A szolgáltatásokra vonatkozó szabálytervezetek kivételével, a tagállamok 12 hónappal elhalasztják a műszakiszabály-tervezet elfogadását attól az időponttól kezdődően, amikor a Bizottság kézhez vette az ezen irányelv 5. cikke (1) bekezdésében említett közleményt, ha a Bizottság ettől az időponttól számított három hónapon belül bejelenti azon szándékát, hogy ezen a területen az EUMSZ 288. cikkével összhangban irányelvet, rendeletet vagy határozatot kíván elfogadni, vagy arra vonatkozóan javaslatot szándékozik előterjeszteni.
   (4)   A tagállamok 12 hónappal elhalasztják a műszakiszabály-tervezet elfogadását attól az időponttól kezdődően, amikor a Bizottság kézhez vette az ezen irányelv 5. cikke (1) bekezdésében említett közleményt, ha a Bizottság ettől az időponttól számított három hónapon belül bejelenti, hogy véleménye szerint a műszakiszabály-tervezet olyan területre vonatkozik, amelyre kiterjed egy, az EUMSZ 288. cikkének megfelelően az Európai Parlamentnek és a Tanácsnak benyújtott, irányelv, rendelet vagy határozat meghozatalára irányuló javaslat.
   (5)   Ha a Tanács a (3) és (4) bekezdésben említett szünetelési idő alatt első olvasatban álláspontot fogad el, akkor ez az időtartam a (6) bekezdésre is figyelemmel 18 hónapra meghosszabbodik.
   (6)   A (3), (4) és (5) bekezdésben említett kötelezettségek megszűnnek, ha:

               a)

               a Bizottság arról tájékoztatja a tagállamokat, hogy többé nem szándékozik kötelező jogi aktust javasolni vagy elfogadni;

               b)

               a Bizottság arról tájékoztatja a tagállamokat, hogy visszavonta tervezetét vagy javaslatát;

               c)

               az Európai Parlament és a Tanács vagy a Bizottság kötelező jogi aktust fogadott el.

         (7)   Az (1)–(5) bekezdést nem lehet alkalmazni azokra az esetekre, amelyekben:

               a)

               sürgős okokból, amelyeket a közegészségügy vagy közbiztonság védelmével, az állatvédelemmel vagy növényvédelemmel kapcsolatos komoly és előre nem látott körülmények idéztek elő, valamint a szolgáltatásokra vonatkozó szabályok esetében közérdekből is, különösen a kiskorúak védelmében, a tagállam köteles igen rövid időn belül műszaki szabályokat kidolgozni annak érdekében, hogy elfogadtathassa és bevezethesse őket minden előzetes egyeztetés lehetősége nélkül, vagy

               b)

               sürgős okokból, melyeket a pénzügyi rendszer biztonságának és sértetlenségének védelmével, különösen a betétesek, a befektetők és a biztosítottak védelmével kapcsolatos komoly körülmények idéztek elő, a tagállam köteles haladéktalanul pénzügyi szolgáltatásokra vonatkozó jogszabályokat elfogadni és bevezetni.

         Az 5. cikkben említett közleményben a tagállamnak meg kell jelölnie a megtett intézkedések sürgősségének okát. A Bizottságnak mielőbb közölnie kell a közleményre vonatkozó észrevételeit. Az eljárás helytelen alkalmazása esetén megfelelő lépéseket kell tennie. A Bizottságnak rendszeresen tájékoztatnia kell az Európai Parlamentet.
   7. cikk
   (1)   Az 5. és 6. cikk nem alkalmazható a tagállamok azon törvényi, rendeleti és közigazgatási rendelkezéseire, vagy azokra az önkéntes megállapodásokra, amelyek következtében a tagállamok:

               a)

               eleget tesznek a kötelező erejű uniós jogi aktusoknak, amelyek műszaki leírások vagy szolgáltatásokra vonatkozó szabályok elfogadását eredményezik;

               b)

               teljesítik azon nemzetközi megállapodásokból származó kötelezettségeiket, amelyek közös műszaki leírások vagy szolgáltatásokra vonatkozó szabályok elfogadását eredményezik az Unióban;

               c)

               kötelező uniós jogi aktusokban előírt védzáradékot használnak;

               d)

               a 2001/95/EK európai parlamenti és tanácsi irányelv (10) 12. cikkének (1) bekezdését alkalmazzák;

               e)

               az Európai Unió Bírósága által hozott ítélet végrehajtására korlátozódnak;

               f)

               az 1. cikk (1) bekezdése f) pontja szerinti műszaki szabály módosítására szorítkoznak, a Bizottság kérelmének megfelelően, a kereskedelmet, vagy – a szolgáltatásokra vonatkozó szabályok esetében – a szolgáltatások szabad mozgását, illetve a szolgáltató vállalkozások letelepedésének szabadságát gátló akadály elhárítása céljából.

         (2)   A 6. cikk nem alkalmazható a tagállamok gyártást tiltó törvényi, rendeleti vagy közigazgatási rendelkezéseire, ha azok nem gátolják a termékek szabad mozgását.
   (3)   A 6. cikk (3)–(6) bekezdése nem alkalmazható az 1. cikk (1) bekezdése f) pontja második albekezdésének ii. alpontjában említett önkéntes megállapodásokra.
   (4)   A 6. cikk nem alkalmazható az 1. cikk (1) bekezdése f) pontja második albekezdésének iii. alpontjában említett műszaki leírásokra és más követelményekre vagy szolgáltatásokra vonatkozó szabályokra.
   8. cikk
   A Bizottság ezen irányelv alkalmazásának eredményeiről kétévente jelentést tesz az Európai Parlamentnek, a Tanácsnak és az Európai Gazdasági és Szociális Bizottságnak.
   A Bizottság a kapott értesítésekre vonatkozó éves statisztikát közzéteszi az Európai Unió Hivatalos Lapjában.
   9. cikk
   Amikor a tagállamok elfogadnak egy műszaki szabályt, abban hivatkozni kell erre az irányelvre, vagy ahhoz hivatalos kihirdetése alkalmával ilyen hivatkozást kell fűzni. A hivatkozás módját a tagállamok határozzák meg.
   10. cikk
   Az ezen irányelv III. melléklete A. részében említett jogi aktusokkal módosított 98/34/EK irányelv hatályát veszti, a hatályon kívül helyezett irányelv III. mellékletének B. részében és az ezen irányelv III. mellékletének B. részében említett irányelveknek a nemzeti jogba történő átültetésére vonatkozó határidőkkel kapcsolatos tagállami kötelezettségek sérelme nélkül.
   A hatályon kívül helyezett irányelvre történő hivatkozásokat ezen irányelvre való hivatkozásnak kell tekinteni és a IV. mellékletben szereplő megfelelési táblázattal összhangban kell értelmezni.
   11. cikk
   Ez az irányelv az Európai Unió Hivatalos Lapjában való kihirdetését követő huszadik napon lép hatályba.
   12. cikk
   Ennek az irányelvnek a tagállamok a címzettjei.

      Kelt Strasbourgban, 2015. szeptember 9-én.

            az Európai Parlament részéről

            az elnök

         M. SCHULZ

            a Tanács részéről

            az elnök

         N. SCHMIT

      (1)  A 2010. július 14-i vélemény (HL C 44., 2011.2.11., 142. o.) és a 2014. február 26-i vélemény (HL C 214., 2014.7.8., 55. o.).

      (2)  Az Európai Parlament 2014. április 15-i álláspontja (a Hivatalos Lapban még nem tették közzé) és a Tanács 2015. július 13-i határozata.

      (3)  Az Európai Parlament és a Tanács 98/34/EK irányelve (1998. június 22.) a műszaki szabványok és szabályok terén történő információszolgáltatási eljárás és az információs társadalom szolgáltatásaira vonatkozó szabályok megállapításáról (HL L 204., 1998.7.21., 37. o.). Az eredeti cím: „Az Európai Parlament és a Tanács 98/34/EK irányelve (1998. június 22.) a műszaki szabványok és szabályok terén történő információszolgáltatási eljárás megállapításáról”. Ezt a műszaki szabványok és szabályok terén történő információszolgáltatási eljárás megállapításáról szóló 98/34/EK irányelv módosításáról szóló, 1998. július 20-i 98/48/EK európai parlament és tanácsi irányelv (HL L 217., 1998.8.5., 18. o.) módosította.

      (4)  Lásd a III. melléklet A. részét.

      (5)  Az Európai Parlament és a Tanács 2001/83/EK irányelve (2001. november 6.) az emberi felhasználásra szánt gyógyszerek közösségi kódexéről (HL L 311., 2001.11.28., 67. o.).

      (6)  Az Európai Parlament és a Tanács 2010/13/EU irányelve (2010. március 10.) a tagállamok audiovizuális médiaszolgáltatások nyújtására vonatkozó egyes törvényi, rendeleti vagy közigazgatási rendelkezéseinek összehangolásáról (Audiovizuális médiaszolgáltatásokról szóló irányelv) (HL L 95., 2010.4.15., 1. o.).

      (7)  Az Európai Parlament és a Tanács 2002/21/EK irányelve (2002. március 7.) az elektronikus hírközlő hálózatok és elektronikus hírközlési szolgáltatások közös keretszabályozásáról (Keretirányelv) (HL L 108., 2002.4.24., 33. o.).

      (8)  Az Európai Parlament és a Tanács 2004/39/EK irányelve (2004. április 21.) a pénzügyi eszközök piacairól, a 85/611/EGK és a 93/6/EGK tanácsi irányelv, és a 2000/12/EK európai parlamenti és tanácsi irányelv módosításáról, valamint a 93/22/EGK tanácsi irányelv hatályon kívül helyezéséről (HL L 145., 2004.4.30., 1. o.).

      (9)  Az Európai Parlament és a Tanács 1907/2006/EK rendelete (2006. december 18.) a vegyi anyagok regisztrálásáról, értékeléséről, engedélyezéséről és korlátozásáról (REACH), az Európai Vegyianyag-ügynökség létrehozásáról, az 1999/45/EK irányelv módosításáról, valamint a 793/93/EGK tanácsi rendelet, az 1488/94/EK bizottsági rendelet, a 76/769/EGK tanácsi irányelv, a 91/155/EGK, a 93/67/EGK, a 93/105/EK és a 2000/21/EK bizottsági irányelv hatályon kívül helyezéséről (HL L 396., 2006.12.30., 1. o.).

      (10)  Az Európai Parlament és a Tanács 2001/95/EK irányelve (2001. december 3.) az általános termékbiztonságról (HL L 11., 2002.1.15., 4. o.).

      I. MELLÉKLET

         Azoknak a szolgáltatásoknak a tájékoztató jegyzéke, amelyekre nem vonatkozik az 1. cikk (1) bekezdése b) pontjának második albekezdése

      1.   Nem „távolról” nyújtott szolgáltatások

      Azok a szolgáltatások, amelyeket a szolgáltató és a szolgáltatást igénybe vevő fizikai jelenlétében nyújtanak, még ha ezek elektronikus eszközök használatával is járnak:

                  a)

                  orvosi vizsgálatok vagy kezelés az orvos rendelőjében, elektronikus berendezés alkalmazásával, a beteg fizikai jelenlétében;

                  b)

                  elektronikus katalógus megtekintése az üzletben, a vevő fizikai jelenlétében;

                  c)

                  repülőjegy-foglalás utazási ügynökségnél számítógépes hálózat útján, az ügyfél fizikai jelenlétében;

                  d)

                  játékteremben rendelkezésre bocsátott elektronikus játékok, a felhasználó fizikai jelenlétében.

            2.   Nem „elektronikus úton” nyújtott szolgáltatások

                  —

                  Anyagi tartalommal bíró szolgáltatások, még ha elektronikus eszközök útján nyújtják is őket:

                              a)

                              készpénz- vagy jegykiadó automaták (bankjegyek, vasúti jegyek);

                              b)

                              belépés fizetésköteles úthálózatokba, gépkocsi-parkolókba stb. még akkor is, ha a bejáratnál/kijáratnál a belépést ellenőrző és/vagy a pontos fizetést biztosító elektronikus eszközök vannak elhelyezve,

                  —

                  Off-line szolgáltatások: CD ROM-ok vagy hajlékony lemezen tárolt szoftverek értékesítése,

                  —

                  Olyan szolgáltatások, amelyeket nem elektronikus feldolgozó/nyilvántartó rendszerek útján nyújtanak:

                              a)

                              távbeszélő szolgáltatások;

                              b)

                              telefax/telex szolgáltatások;

                              c)

                              távbeszélő vagy telefax útján nyújtott szolgáltatások;

                              d)

                              orvosi tanácsadás telefon/telefax útján;

                              e)

                              jogi tanácsadás telefon/telefax útján;

                              f)

                              direkt marketing telefon/telefax útján.

            3.   Nem „a szolgáltatást igénybe vevő egyéni kérelmére” nyújtott szolgáltatások

      Egyéni kérelem nélkül, adatátvitel útján, korlátlan számú egyéni igénybevevő részére egyidejűleg nyújtott szolgáltatások (egy pontról több pontra történő átvitel):

                  a)

                  a 2010/13/EU irányelv 1. cikke (1) bekezdésének e) pontja alá tartozó televíziós műsorszolgáltatások (beleértve a near-video igény szerinti szolgáltatásokat is);

                  b)

                  rádiós műsorszórási szolgáltatások;

                  c)

                  (televízión leadott) teletext.

      II. MELLÉKLET

         Az 1. cikk (4) bekezdésének hatálya alá tartozó pénzügyi szolgáltatások tájékoztató jegyzéke

                  —

                  Befektetési szolgáltatások,

                  —

                  Biztosítási és viszontbiztosítási műveletek,

                  —

                  Banki szolgáltatások,

                  —

                  Nyugdíjalapokkal kapcsolatos műveletek,

                  —

                  Határidős vagy opciós ügyletekkel kapcsolatos szolgáltatások.

            Ezek a szolgáltatások különösen a következőket foglalják magukban:

                  a)

                  a 2004/39/EK irányelv mellékletében említett befektetési szolgáltatások, kollektív befektetési vállalkozások szolgáltatásai;

                  b)

                  a 2013/36/EU európai parlamenti és tanácsi irányelv (1) I. mellékletében említett, kölcsönös elismerésen alapuló tevékenységek körébe tartozó szolgáltatások;

                  c)

                  a 2009/138/EK európai parlamenti és tanácsi irányelvben (2) említett biztosítási és viszontbiztosítási tevékenységekhez tartozó műveletek.

         (1)  Az Európai Parlament és a Tanács 2013/36/EU irányelve (2013. június 26.) a hitelintézetek tevékenységéhez való hozzáférésről és a hitelintézetek és befektetési vállalkozások prudenciális felügyeletéről, a 2002/87/EK irányelv módosításáról, a 2006/48/EK és a 2006/49/EK irányelv hatályon kívül helyezéséről (HL L 176., 2013.6.27., 338. o.) .

         (2)  Az Európai Parlament és a Tanács 2009/138/EK irányelve (2009. november 25.) a biztosítási és viszontbiztosítási üzleti tevékenység megkezdéséről és gyakorlásáról (Szolvencia II) (HL L 335., 2009.12.17., 1. o.).

      III. MELLÉKLET
      A. RÉSZ

         A hatályon kívül helyezett irányelv és módosításainak listája

      (a 10. cikknek megfelelően)

                  Az Európai Parlament és a Tanács 98/34/EK irányelve
                  (HL L 204., 1998.7.21., 37. o.)

                  Az Európai Parlament és a Tanács 98/48/EK irányelve
                  (HL L 217., 1998.8.5., 18. o.)

                  A 2004. évi csatlakozási okmány II. melléklete 1. részének H. címe
                  (HL L 236., 2003.9.23., 68. o.)

                  Kizárólag a 2. pontban a 98/34/EK irányelvre tett hivatkozás tekintetében

                  A Tanács 2006/96/EK irányelve
                  (HL L 363., 2006.12.20., 81. o.)

                  Kizárólag az 1. cikkben a 98/34/EK irányelvre tett hivatkozás tekintetében

                  Az Európai Parlament és a Tanács 1025/2012/EU rendelete
                  (HL L 316., 2012.11.14., 12. o.)

                  Kizárólag a 26. cikk (2) bekezdése

            B. RÉSZ

         A nemzeti jogba való átültetésre vonatkozó határidők

      (a 10. cikknek megfelelően)

                  Irányelv

                  Átültetés határideje

                  98/34/EK

                  —

                  98/48/EK

                  1999. augusztus 5.

                  2006/96/EK

                  2007. január 1.

      IV. MELLÉKLET

         Megfelelési táblázat

                  98/34/EK irányelv

                  Ez az irányelv

                  1. cikk, első bekezdés, bevezető szövegrész

                  1. cikk, (1) bekezdés, bevezető szövegrész

                  1. cikk, első bekezdés, 1. pont

                  1. cikk, (1) bekezdés, a) pont

                  1. cikk, első bekezdés, 2. pont, első albekezdés

                  1. cikk, (1) bekezdés, b) pont, első albekezdés

                  1. cikk, első bekezdés, 2. pont, második albekezdés, első francia bekezdés

                  1. cikk, (1) bekezdés, b) pont, második albekezdés, i. alpont

                  1. cikk, első bekezdés, 2. pont, második albekezdés, második francia bekezdés

                  1. cikk, (1) bekezdés, b) pont, második albekezdés, ii. alpont

                  1. cikk, első bekezdés, 2. pont, második albekezdés, harmadik francia bekezdés

                  1. cikk, (1) bekezdés, b) pont, második albekezdés, iii. alpont

                  1. cikk, első bekezdés, 2. pont, harmadik albekezdés

                  1. cikk, (1) bekezdés, b) pont, harmadik albekezdés

                  1. cikk, első bekezdés, 2. pont, negyedik albekezdés, bevezető szövegrész

                  1. cikk, (2) bekezdés, bevezető szövegrész

                  1. cikk, első bekezdés, 2. pont, negyedik albekezdés, első francia bekezdés

                  1. cikk, (2) bekezdés, a) pont

                  1. cikk, első bekezdés, 2. pont, negyedik albekezdés, második francia bekezdés

                  1. cikk, (2) bekezdés, b) pont

                  1. cikk, első bekezdés, 3. pont

                  1. cikk, (1) bekezdés, c) pont

                  1. cikk, első bekezdés, 4. pont

                  1. cikk, (1) bekezdés, d) pont

                  1. cikk, első bekezdés, 5. pont, első albekezdés

                  1. cikk, (1) bekezdés, e) pont, első albekezdés

                  1. cikk, első bekezdés, 5. pont, második albekezdés

                  1. cikk, (3) bekezdés

                  1. cikk, első bekezdés, 5. pont, harmadik albekezdés

                  1. cikk, (4) bekezdés

                  1. cikk, első bekezdés, 5. pont, negyedik albekezdés

                  1. cikk, (5) bekezdés

                  1. cikk, első bekezdés, 5. pont, ötödik albekezdés, bevezető mondat

                  1. cikk, (1) bekezdés, e) pont, második albekezdés, bevezető szövegrész

                  1. cikk, első bekezdés, 5. pont, ötödik albekezdés, első francia bekezdés

                  1. cikk, (1) bekezdés, e) pont, második albekezdés, i. alpont

                  1. cikk, első bekezdés, 5. pont, ötödik albekezdés, második francia bekezdés

                  1. cikk, (1) bekezdés, e) pont, második albekezdés, ii. alpont

                  1. cikk, első bekezdés, 11. pont, első albekezdés

                  1. cikk, (1) bekezdés, f) pont, első albekezdés

                  1. cikk, első bekezdés, 11. pont, második albekezdés, bevezető mondat

                  1. cikk, (1) bekezdés, f) pont, második albekezdés, bevezető szövegrész

                  1. cikk, első bekezdés, 11. pont, második albekezdés, első francia bekezdés

                  1. cikk, (1) bekezdés, f) pont, második albekezdés, i. alpont

                  1. cikk, első bekezdés, 11. pont, második albekezdés, második francia bekezdés

                  1. cikk, (1) bekezdés, f) pont, második albekezdés, ii. alpont

                  1. cikk, első bekezdés, 11. pont, második albekezdés, harmadik francia bekezdés

                  1. cikk, (1) bekezdés, f) pont, második albekezdés, iii. alpont

                  1. cikk, első bekezdés, 11. pont, harmadik albekezdés

                  1. cikk, (1) bekezdés, f) pont, harmadik albekezdés

                  1. cikk, első bekezdés, 11. pont, negyedik albekezdés

                  1. cikk, (1) bekezdés, f) pont, negyedik albekezdés

                  1. cikk, első bekezdés, 12. pont

                  1. cikk, (1) bekezdés, g) pont

                  1. cikk, második bekezdés

                  1. cikk, (6) bekezdés

                  5. cikk

                  2. cikk

                  6. cikk, (1) és (2) bekezdés

                  3. cikk, (1) és (2) bekezdés

                  6. cikk, (3) bekezdés, bevezető szövegrész

                  3. cikk, (3) bekezdés, bevezető szövegrész

                  6. cikk, (3) bekezdés, második francia bekezdés

                  3. cikk, (3) bekezdés, a) pont

                  6. cikk, (3) bekezdés, harmadik francia bekezdés

                  3. cikk, (3) bekezdés, b) pont

                  6. cikk, (3) bekezdés, negyedik francia bekezdés

                  3. cikk, (3) bekezdés, c) pont

                  6. cikk, (4) bekezdés, bevezető szövegrész

                  3. cikk, (4) bekezdés, bevezető szövegrész

                  6. cikk, (4) bekezdés, c) pont

                  3. cikk, (4) bekezdés, a) pont

                  6. cikk, (4) bekezdés, d) pont

                  3. cikk, (4) bekezdés, b) pont

                  6. cikk, (5)–(8) bekezdés

                  3. cikk, (5)–(8) bekezdés

                  7. cikk

                  4. cikk

                  8. cikk

                  5. cikk

                  9. cikk, (1)–(5) bekezdés

                  6. cikk, (1)–(5) bekezdés

                  9. cikk, (6) bekezdés, bevezető szövegrész

                  6. cikk, (6) bekezdés, bevezető szövegrész

                  9. cikk, (6) bekezdés, első francia bekezdés

                  6. cikk, (6) bekezdés, a) pont

                  9. cikk, (6) bekezdés, második francia bekezdés

                  6. cikk, (6) bekezdés, b) pont

                  9. cikk, (6) bekezdés, harmadik francia bekezdés

                  6. cikk, (6) bekezdés, c) pont

                  9. cikk, (7) bekezdés, első albekezdés, bevezető szövegrész

                  6. cikk, (7) bekezdés, első albekezdés, bevezető szövegrész

                  9. cikk, (7) bekezdés, első albekezdés, első francia bekezdés

                  6. cikk, (7) bekezdés, első albekezdés, a) pont

                  9. cikk, (7) bekezdés, első albekezdés, második francia bekezdés

                  6. cikk, (7) bekezdés, első albekezdés, b) pont

                  9. cikk, (7) bekezdés, második albekezdés

                  6. cikk, (7) bekezdés, második albekezdés

                  10. cikk, (1) bekezdés, bevezető szövegrész

                  7. cikk, (1) bekezdés, bevezető szövegrész

                  10. cikk, (1) bekezdés, első francia bekezdés

                  7. cikk, (1) bekezdés, a) pont

                  10. cikk, (1) bekezdés, második francia bekezdés

                  7. cikk, (1) bekezdés, b) pont

                  10. cikk, (1) bekezdés, harmadik francia bekezdés

                  7. cikk, (1) bekezdés, c) pont

                  10. cikk, (1) bekezdés, negyedik francia bekezdés

                  7. cikk, (1) bekezdés, d) pont

                  10. cikk, (1) bekezdés, ötödik francia bekezdés

                  7. cikk, (1) bekezdés, e) pont

                  10. cikk, (1) bekezdés, hatodik francia bekezdés

                  7. cikk, (1) bekezdés, f) pont

                  10. cikk, (2), (3) és (4) bekezdés

                  7. cikk, (2), (3) és (4) bekezdés

                  11. cikk, első mondat

                  8. cikk, első bekezdés

                  11. cikk, második mondat

                  8. cikk, második bekezdés

                  12. cikk

                  9. cikk

                  13. cikk

                  —

                  —

                  10. cikk

                  14. cikk

                  11. cikk

                  15. cikk

                  12. cikk

                  III. melléklet

                  —

                  IV. melléklet

                  —

                  V. melléklet

                  I. melléklet

                  VI. melléklet

                  II. melléklet

                  —

                  III. melléklet

                  —

                  IV. melléklet